Það verður kalt í höfuðborginni næstu daga . Vísir / vilhelm Veitur biðla til borgarbúa að fara sparlega með heitt vatn í dag . Mikið álag sé nú á hitaveitunni enda frost á höfuðborgarsvæðinu og það á aðeins eftir að aukast næstu daga . Fréttastofa fékk ábendingu frá lesenda um að þrýstingur heita vatnsins væri búinn að lækka svo mikið að það væri orðið heitavatnslaust í efri byggðum Breiðholts . Það kemur heim og saman við orðsendingu frá Veitum , sem birtist á heimasíðu þeirra í hádeginu . Þar segir að farið sé að „ bera á lækkun á þrýstingi , “ sérstaklega í þeim hverfum sem standa hátt og á efstu hæðum hárra bygginga . Það er áframhaldandi frost og ofankoma í veðurkortum Veðurstofunnar .